ปัจจัยแวดล้อมภายนอกที่ก่อความผันผวนทางเศรษฐกิจในรูปแบบที่แตกต่างกันมีอะไรบ้าง
ระบบเศรษฐกิจมี ‘ปัจจัยแวดล้อมภายนอก’ หลายประการที่ส่งผลให้อัตราการเติบโตทางเศรษฐกิจและอัตราเงินเฟ้อเคลื่อนไหวผันผวน เศรษฐศาสตร์เรียกปัจจัยแวดล้อมนี้ว่า ‘Shock’ และจำแนก Shock ออกเป็น

 - Demand Shock คือ ปัจจัยแวดล้อมจากฝั่งความต้องการซื้อสินค้าและบริการ เช่นวิกฤตเศรษฐกิจส่งผลให้คนมีรายได้น้อยลง จึงซื้อสินค้าและบริการน้อยลง
 
- Supply Shock คือ ปัจจัยแวดล้อมจากฝั่งความต้องการขาย ที่มักได้รับอิทธิพลจากข้อจำกัดในการผลิตสินค้าและบริการ รวมทั้งต้นทุนในการผลิต ตัวอย่างใกล้ตัวเช่น ราคาน้ำมันที่ปรับสูงขึ้น ส่งผลให้ต้นทุนการผลิตปรับสูงขึ้นตาม หรือเช่น อุทกภัยส่งผลให้มีสินค้าเกษตรออกสู่ตลาดน้อยลง เป็นต้น
 
Demand Shock และ Supply Shock ส่งผลต่ออัตราการเติบโตทางเศรษฐกิจและอัตราเงินเฟ้อใน ‘รูปแบบ’ ที่แตกต่างกัน โดย Positive Demand Shock เช่น คนมีรายได้เพิ่มขึ้น จะส่งผลให้ราคาและปริมาณสินค้าที่ซื้อขายปรับสูงขึ้นพร้อมกัน ในทางตรงกันข้าม Adverse Supply Shock เช่น ราคาพลังงานที่ปรับสูงขึ้น จะส่งผลให้ต้นทุนการผลิตและราคาสินค้าปรับสูงขึ้นตาม ผู้คนจึงมีกำลังซื้อน้อยลง

นอกจาก Shock ทั้งสองประเภท อัตราเงินเฟ้อยังอาจผันผวนเพิ่มขึ้นจาก ‘การคาดการณ์เงินเฟ้อ’ ของคนในระบบเศรษฐกิจ เช่น หากอัตราเงินเฟ้อเร่งตัวขึ้นต่อเนื่องเป็นเวลานาน ผู้ประกอบการอาจคาดว่าอัตราเงินเฟ้อจะเร่งตัวไปต่อ จึงปรับราคาสินค้าขึ้นตาม ขณะที่ลูกจ้างอาจต่อรองขอค่าจ้างที่สูงขึ้น จึงส่งผลให้อัตราเงินเฟ้อยิ่งปรับสูงขึ้น
การวิเคราะห์ทางการเงิน & เศรษฐศาสตร์การเงิน,ความรู้ทางการเงิน